CELEX: 32021R1375
Language: bg
Date: 2021-06-11 00:00:00
Title: Делегиран регламент (ЕС) 2021/1375 на Комисията от 11 юни 2021 година за изменение на Делегиран регламент (ЕС) 2019/33 по отношение на изменението на традиционните наименования в лозаро-винарския сектор

20.8.2021   
               
               
                  BG
               
               
                  Официален вестник на Европейския съюз
               
               
                  L 297/16
               
            
         ДЕЛЕГИРАН РЕГЛАМЕНТ (ЕС) 2021/1375 НА КОМИСИЯТА
         от 11 юни 2021 година
         за изменение на Делегиран регламент (ЕС) 2019/33 по отношение на изменението на традиционните наименования в лозаро-винарския сектор
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 114 от него,
         като има предвид, че:
         
                     (1)
                  
                  
                     В Делегиран регламент (ЕС) 2019/33 на Комисията (2), с който е заменен и отменен Регламент (ЕО) № 607/2009 на Комисията (3), се определят правила за допълнение на Регламент (ЕС) № 1308/2013 по отношение на закрилата, отмяната и изменението на традиционни наименования.
                  
               
                     (2)
                  
                  
                     В член 34 от Делегиран регламент (ЕС) 2019/33 се определя, че изменението на регистрирано традиционно наименование може да се отнася само до елементите, посочени в член 26, параграф 1, букви б), в) и г) от посочения регламент, т.е. съответно вида на традиционното наименование, езика, на който е изразено традиционното наименование, и категорията лозаро-винарски продукти, за която се използва.
                  
               
                     (3)
                  
                  
                     В член 42а от Регламент (ЕО) № 607/2009 обаче се предвижда по-дълъг списък с възможни изменения. По-специално в него е включена възможността за изменение на самото традиционно наименование, на езика, на който е записано традиционно наименование, съответното вино или вина и резюмето на определението или условията на употреба на традиционното наименование. Това означава, че възможностите за изменение съгласно Регламент (ЕО) № 607/2009 бяха по-широки и дадоха възможност винопроизводителите например да разширят или ограничат списъка на вината със защитени наименования за произход или защитени географски указания, които имат право да използват традиционно наименование, или да променят условията за използване на традиционно наименование, включително методите на производство на съответните вина.
                  
               
                     (4)
                  
                  
                     Разпоредбите на Делегиран регламент (ЕС) 2019/33 относно традиционните наименования бяха изготвени с намерението да се осигури последователност на общата рамка по отношение на традиционните наименования, установена съгласно Регламент (ЕО) № 607/2009, като същевременно се допълват и изясняват съществуващите процедури, когато е необходимо. В член 34 от Делегиран регламент (ЕС) 2019/33 се съдържа пряко позоваване на елементите на надлежно оформено заявление, посочени в член 26, параграф 1 от същия регламент. Поради неволен пропуск обаче списъкът по член 34 не съдържа член 26, параграф 1, буква а), в която се споменава наименованието на съответното традиционно наименование, член 26, параграф 1, буква д), в която се споменава резюмето на определението и условията за употреба, и член 26, параграф 1, буква е), в която се споменават съответните защитени наименования за произход или защитени географски указания — въпреки че тези елементи бяха включени в член 42а от Регламент (ЕО) № 607/2009. Това води до нежеланото последствие, че възможностите за изменение на дадено традиционно наименование се ограничават до изменението на вида на традиционното наименование, на езика и на съответната категория лозаро-винарски продукти.
                  
               
                     (5)
                  
                  
                     На практика настоящата формулировка на първия параграф от член 34 възпрепятства възможността да се разшири употребата на дадено традиционно наименование, така че да обхваща нови защитени наименования за произход или защитени географски указания, или да се изключат от списъка на вината, които имат право да използват традиционно наименование, тези, които вече не отговарят на условията за използване. Освен това тази формулировка например не позволява да се изменят методите на производство, посочени в спецификациите на традиционно наименование, когато тези методи претърпяват развитие поради променящите се екологични или климатични условия.
                  
               
                     (6)
                  
                  
                     С цел да се поправи този непреднамерен пропуск и да се възстанови гъвкавостта, предоставена на притежателите на традиционни наименования съгласно Регламент (ЕО) № 607/2009, списъкът с възможните изменения на регистрирано традиционно наименование, споменат в член 34, параграф 1 от Делегиран регламент (ЕС) 2019/33, следва да бъде разширен, за да включва елементите, споменати в член 26, параграф 1, букви а), д) и е) от същия регламент.
                  
               
                     (7)
                  
                  
                     Поради това Делегиран регламент (ЕС) 2019/33 следва да бъде съответно изменен.
                  
               
                     (8)
                  
                  
                     От съображения за правна яснота и с цел да се осигури равно третиране на всички заявления за изменение на регистрирано традиционно наименование, настоящият регламент следва да се прилага с обратно действие от 14 януари 2019 г.,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Член 34 от Делегиран регламент (ЕС) 2019/33 се заменя със следното:
            
               
                  „Член 34
                  Изменение на традиционно наименование
                  Заявител, който отговаря на условията на член 25, може да подаде заявление за одобрение на изменение на регистрирано традиционно наименование по отношение на елементите, посочени в член 26, параграф 1, букви а)—е).
                  По отношение на заявленията за изменение се прилагат mutatis mutandis членове 26—31.“
               
            
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Той се прилага от 14 януари 2019 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 11 юни 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 347, 20.12.2013 г., стр. 671.
         
            (2)  Делегиран регламент (ЕС) 2019/33 на Комисията от 17 октомври 2018 г. за допълнение на Регламент (ЕС) № 1308/2013 на Европейския парламент и на Съвета по отношение на заявленията за предоставяне на закрила на наименования за произход, географски указания и традиционни наименования в лозаро-винарския сектор, процедурата за предявяване на възражения, ограниченията на употребата, измененията на спецификациите на продуктите, отмяната на закрилата и етикетирането и представянето (ОВ L 9, 11.1.2019 г., стр. 2).
         
            (3)  Регламент (ЕО) № 607/2009 на Комисията от 14 юли 2009 г. относно определяне на някои правила за прилагане на Регламент (ЕО) № 479/2008 на Съвета по отношение на защитените наименования за произход и защитените географски указания, традиционните наименования, етикетирането и представянето на определени лозаро-винарски продукти (ОВ L 193, 24.7.2009 г., стр. 60).